**Panel: Building strong governance and effective institutions**

Эрхэм зочид оо, Алтай дамнасан тогтвортой байдлын яриа хэлэлцээрийг санаачлан зохион байгуулагч НҮБ-ын 8 дахь ерөнхий нарийн бичгийн дарга Бан Ги Мүн, Стэнфордын Их сургууль, хамтран зохион байгуулагч Монгол улсын засгийн газар, чуулганд оролцогч байгууллагууд, иргэдэд талархал илэрхийлье.

3 дахь удаагаа зохион байгуулагдаж буй энэхүү чуулган Тогтвортой хөгжлийн зорилтын 16 буюу Энх тайван, Шударга ёс, Хүчтэй засаглал сэдвийн дор зохиогдож буй нь цаг үеэ олсон басхүү бүс нутгийн хамтын ажиллагааг өргөжүүлэх замаар Тогтвортой хөгжлийн зорилтын хэрэгжилтийг хангахад чухал түлхэц өгөх юм.

Монгол улс 2016 оноос эхлэн НҮБ-ын Тогтвортой хөгжлийн зорилтуудыг хөгжлийн бодлогын бүхий л баримт бичгүүдэд тусган, үр дүнг тайлагнан хичээн, ажиллаж байгааг тэмдэглэн хэлье.

Сайн засаглал, нээлттэй ил тод байдал бол ардчилалын баталгаа. Шатыг дээрээс нь шүүрдэж цэвэрлэдэгтэй адил хууль тогтоох байгууллага манлайлж, сайн засаглалын үлгэр жишээг үзүүлэх ёстой. Хууль тогтоогчийн хувьд засаглалын талд хийсэн гол өөрчлөлтүүдээс цухас дурдъя.

1. Үндсэн хууль, УИХ-ын сонгуулийн тухай хуулиудад нэмэлт өөрчлөлт орууллаа. Ингэснээр олонхийн саналаар сонгогддог цөөнхийн санал гээгддэг сонгуулийн мажоритор тогтолцоог холимог болголоо. УИХ-ыг бүрдүүлдэг байсан гишүүдийн тоог 76-с 126 болгон нэмэгдүүллээ. Жижиг тойргоос сонгогддог, улс орны том эрх ашгийг бүдэгрүүлдэг байсан энэ байдлыг өөрчилснөөр өдгөө бүсчилсэн хөгжил, стратегийн том асуудлыг үр дүнтэй, хурдан шийдэх боломж бүрдлээ. Сонгуулийн холимог тогтолцоонд шилжсэнээр парламентын засаглал улам бэхжих ба цаашид олон нам эвсэл парламентад орох боломжийг ч нэмэгдүүллээ. Мөн онцолж хэлэх нэг сайн заалт бол сонгуульд оролцох эмэгтэйчүүдийн эсвэл аль нэг хүйсийн квотыг 30 хувь, 2028 оноос 40 хувь болгон нэмсэн. Мэдээж хэрэг энэ жилээс хэрэгжиж буй эдгээр өөрчлөлтүүдийн үр дүн ойрын үед гарч, улам сайжрах байхаа гэж найдаж байна.
2. Улс төрийн намын тухай хуульд өөрчлөлт орууллаа. Үг хэлэх, үзэл бодлоо чөлөөтэй илэрхийлэх, эвлэлдэн нэгдэх эрхийн тод илрэл болох улс төрийн намын тухай хуулийг орчин үетэйгээ нийцүүлэн өөрчлөх бодит хэрэгцээ байлаа. Хэдийгээр олон намууд үүсэн байгуулагдаж, шат шатны сонгуульд өрсөлдөж ирсэн ч улс намын дотоод ардчилал, намын санхүүжилж, хөрөнгө орлогын эх үүсвэр, түүний зарцуулалт ил тод байдал хангалтгүй байсан. Мөн дотоод зохион байгуулалт, бүтэц, үйл ажилагаатай холбоотой нарийвчилсан зохицуулалт оруулсан ба намын дэргэдэх байгууллага, төсвийн санхүүжилтын талаар олон талыг оролцуулсан хэлэлцүүлэг хийх замаар дэвшил гаргаж чадсан гэж үзэж байна.
3. D-parlament платформыг нэвтрүүллээ. Хууль тогтоох үйл хэрэгт олон нийтийн санал бодлыг тусгах, иргэдийн эрх ашигт нийцсэн бодлого, шийдвэр гаргахадад иргэдийн дуу хоолойг хүргэх нээлттэй индэр болсон. УИХ-д өргөн барьсан, хэлэлцэж буй олон хуулийн төслийг уг платформд байршуулснаар орон зай, цаг хугацаанаас үл хамааран танилцаж санал хүсэлтээ өгч буй нь нэг алхам байсан бол өдгөө тодорхой асуудлаар ажлын хэсэг байгуулах саналыг 33000 дээш иргэд дэмжсэн бол, байнгын хорооны эрхлэх асуудлын хүрээнд хяналт шалгалт явуулах саналыг 70000 ба түүнээс дээш тооны иргэн дэмжсэн бол, хуулийн төслийн талаарх саналыг 100000 ба түүнээс дээш тооны ирнэ дэмжсэн бол хууль журмын дагуу шийдвэрлэхээр зохицуулсан байна.
4. УИХ хууль тогтоохоос гадна хуулийн хэрэгжилтийг хянан шалгах үүргийг бүрэн хэрэгжүүлдэг билээ. Энэ утгаараа Ерөнхий хяналтыг сонсголыг нийгэмд бухимдал үүсгээд буй Хөгжлийн банк, Нүүрс болон бусад асуудлаар зохион байгуулах ажлыг хэвшүүлж байна. Ингэснээр зөвхөн хууль шүүхийн шатанд авлигатай холбоотой гэмт хэргүүд шийдвэрлэгдэх байдлыг иргэдэд нээлттэй болгон, иргэдийн мэдэх эрхийг хангаж өглөө. Иргэд, иргэний нийгмийн байгууллагууд, хэвлэл мэдээллийнхэн нээлттэй сонсголд оролцсоноор нийгмийн итгэлцэл сайжирч, авлигыг жигших, өндөр албан тушаалтнуудад хариуцлага тооцож чаддаггүй гэсэн шүүмжлэлүүдэд хариу өгөх боломжтой болсон.
5. Хүний эрхийг хамгаалах үндэсний хүчирхэг тогтолцооны хүрээнд НҮБ шинжээчдийн дүгнэлтэд дурдагдсан дур зоргоор саатуулах асуудлыг шийдлээ. Тодруулбал хуулийн хүрээнд нэрийн дор аливаа зөрчил, гэмт хэрэгт холбогдуулан гэдэг нэрийн дор хүний эрх, эрх чөлөөнд халддаг байдал түгээмэл байсан бол хуулийн өөрчлөлт хийснээр таслан зогсоогдсон. Хуулийн нэмэлт өөрчлөлт батлагдсанаар саатуулах болон цагдан хорих зохицуулалтыг нарийвчлан, тодорхой болгосон нь хууль хэрэгжүүлэгчид ч гэмт хэрэг зөрчилд холбогдсон иргэдийн хувьд ч ач холбогдолтой болсон.
6. НҮБ-с гаргасан “Олон улсын хүний эрхийн хууль тогтоомжийг бүдүүлгээр зөрчсөн, олон улсын хүмүүнлэгийн хууль тогтоомжийн ноцтой зөрчлийн хохирогчдын хохиролыг барагдуулах, нөхөн төлүүлэх эрхийн үндсэн зарчим, удирдамж”-ийг (тунхаг) УИХ-аар соёрхон батлуулахаар санаачилга гарган ажиллаж байна.

Энэ мэтчилэн хууль тогтоогчийн хувьд засаглалыг сайжруулах, эрх зүйт төрийг бэхжүүлэх хүрээнд чармайн ажиллаж буй ч НҮБ болон бусад олон улсын байгууллагуудтай хамтран олон төсөл, хөтөлбөрийг хэрэгжүүлэх замаар илүү үр дүнд богино хугацаанд хүрэх нь тодорхой. Олон улсын амжилттай хэрэгжүүлсэн туршлагаас суралцах, түүнийг улсын болон орон нутгийн хэмжээнд нутагшуулан хэрэгжүүлэхэд сайн засаглалыг, үр дүнтэй институци чухал.

Тогтвортой хөгжлийн зорилтуудыг хэрэгжүүлэх нь зөвхөн Засгийн газрын ажил биш. Бодлогын баримт бичиг гаргахаас эхлээд үр дүн тооцох хүртлэх бүх процесст бүх талуудын оролцоог хангаж хэрэгтэй. Төрийн институци, төр нийтийн албан тушаалтан, ажилтнуудыг чадавхижуулахгүйээр энэхүү зорилгуудад хүрэхгүй. 2023-2027 оны хооронд НҮБ-тэй хамтран хэрэгжүүлж буй Тогтвортой хөгжлийн хамтын ажиллагааны хүрээ баримт бичигт хүний хөгжил ба сайн сайхан байдал, ногоон, хүртээмжтэй, тогтвортой өсөлт, хүн төвтэй засаглал, хуулийн эрх зүйт ёс, хүний эрх гэсэн 3 үндсэн стратегийн чиглэлийг тодорхойлсон. Ялангуяа засагалтай холбоотой үр дүнгийн зорилт 4-д 2027 он гэхэд Монгол улсын бодлого боловсруулах, хэрэгжүүлэх үйл явц жендерийн мэдрэмжтэй, оролцоог хангасан, харилцан уялдаатай, нотолгоонд суурилсан, ТХЗ-той уялдсан, бүх шатны засаглалын байгууллагууд ил тод, хариуцлагатай ажиллаж, хүний эрхийг бүрэн хангаж хамгаалсан, тэгш шударга, эрх зүйт ёсыг хүн бүр ялангуяа орхигдох эрсдэлтэй хүн амын бүлгүүд ялгаваргүй эдлэх боломж нөхцөл бүрдсэн байна гэж заасан.

Тийм учраас энэ удаагийн чуулган, энэ сэдвийн хүрээнд сайн туршлагуудыг хуваалцан, судалгаа шинжилгээнд тулгуурласан хэлэлцүүлэг өрнүүлж, сайн засаглалыг бэхжүүлэхийн тулд хийж буй Монгол улсын хүрсэн үр дүнгийн талаар санал солилцсон өдрүүд байх болно гэдэгт итгэж байна.

Чуулганы үйл ажиллагаанд амжилт хүсье.